Takács Adél

**KETTEN EGYEDÜL**

egyfelvonásos

FÉRFI

NŐ

GONDNOK

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Kora délután 3 óra. Belvárosi ház, nagyméretű polgári lakás. A Férfi melegítőben, ingben és papucsban a kanapén fekszik, telefonál.  Felkel, a komódról felvesz egy női fényképet, megnézi és földhöz vágja, utána a telefont is földhöz vágja. Belenéz a laptopjába és szintén földhöz vágja. Egy zacskóba gyűjti az üres palackokat, üvegeket, a széttört laptopot, és telefont.*

FÉRFI Új élet!

*Összeszedi különböző helyekről a tornyosuló papírokat, számlákat, iratokat, besöpri a szemeteszsákba. Kiviszi a szemetet, az ajtót nem csukja be.*

*Borzas fejű nő lép ki a hálóból, pizsamában. Nyújtózkodik. Észreveszi a nyitott bejárati ajtót.*

NŐ Nyitva hagyta az ajtót?

*Indul, hogy becsukja. Ebben a pillanatban belép a Férfi, fejét fogja hátul. A nő megmerevedik.*

GONDNOK Meg is jöttünk, szerkesztő úr. Máskor jobban vigyázzon magára. Egy ilyen elesésé ezekben az időkben….

*Férfi belép, értetlenül áll egy ideig, majd körülnéz, mint aki most látja először a helyet, a Nőn átsiklik a tekintete.*

FÉRFI Hol vagyok?...

GONDNOK Jól van? Eléggé beütötte a fejét. Még szerencse, hogy az asszony macerált, hogy vigyem le a szemetet, különben ki tudja meddig feküdt volna a tárolóban.

FÉRFI Piszkosul fáj.

GONDNOK Ha gondolja, kihívom a mentőket, de arra számítson, hogy legkorábban holnapután érnek ide.

FÉRFI Nem szükséges. Majd elmúlik. Le kellene dőlnöm egy kicsit.

GONDNOK Ezért kísértem hazáig. Különben én sem kockáztatnék, különösen, hogy nincs a szerkesztő úron maszk. Na, pihenjen le! Viszontlátásra.

FÉRFI Hé! Ember! Most itt akar hagyni?

GONDNOK Józsi! Nem szép a szerkesztő úrtól, hogy a nevemre sem emlékszik. Józsi, a földszintről, a gondnok. Jó, rendben. Pihenjen. Alaposan beverte a fejét.

*Kintről becsukják az ajtót.*

FÉRFI Azt be, a fene egye meg...

*A Férfi megfordul és szembe találja magát a lefagyott Nővel.*

NŐ Nyitva volt az ajtó...

FÉRFI Betuszkolt egy pasas az ajtón. Az ajtón. (*körülnéz*) De hol az ajtó?

*Megtalálja, kimegy, léptek hallatszanak.*

GONDNOK Még nem dőlt le szerkesztő úr?  Pedig kellene... Lesz majd folytatás?

FÉRFI Milyen folytatás?

GONDNOK Hát a cikknek, amit a szerkesztő úr írt. Ez elképesztő, érthetetlen, hogy ilyen megtörténhet. Karantén idején. Ki gondolta volna, hogy egy ilyen sztár ilyet tesz? Remélem, hallunk majd részleteket. Szerintem azt kellene bemutatni, hogy mi volt az indok, érti, az ok, ami odavezetett, mert ilyet nem tesz senki egy férfiemberrel... Szerkesztő úr? Minden rendben?

FÉRFI Persze... Csak gondoltam, sétálok egy kicsit.

GONDNOK Azt most jobb, ha nem teszi. Tudja a karantén.

FÉRFI A mi…?

GONDNOK Nem hallotta? Azt hittem az újságírók kapnak először értesítést. Bevezették. Már reggel óta tilos a kijárás.

FÉRFI Tilos.

GONDNOK Tilos. Még büntetnek is. Minden jót szerkesztő úr, és írjon az esetről. Már nagyon várjuk.

*Férfi visszalép, tétován áll, az ajtót nem csukja be.*

FÉRFI Nagyon fáj a fejem. Le kellene dőlnöm egy kicsit...

*Nő döbbenten áll. Férfi ledől a kanapéra.*

FÉRFI Nem értem, mi történt. Egyszer csak elsötétült minden...

*Nő gyorsan eltűnik a fürdő felé. Férfi becsukja a szemét, és próbál úgy helyezkedni, hogy ne fájjon a feje. Kisvártatva megjelenik a Nő, már felöltözve egy sporttáskával és az ajtó felé indul. A Férfi felé fordul.*

FÉRFI Máris? Akkor én is indulok.

*Férfi felül, megszédül, lehajtja a fejét.*

FÉRFI Egy pillanat. Most mondta valaki, hogy kijárási tilalom van.  Nem lehet kimenni.

NŐ Mi?

FÉRFI Karantén, vagy kijárási tilalom, meg büntetés.

NŐ Nekem mennem kell.

FÉRFI Tilos.

*A Nő a tévéhez lép, és bekapcsolja. Bemondó a karantén további fokozatát mondja, az éttermek bezárását, a kijárási tilalmat, ami két nap.*

NŐ Ez gáz...

FÉRFI Nem magam miatt mondtam.

*Férfi ismét lehajtja a fejét, és ekkor veszi észre, hogy papucs van rajta.*

FÉRFI Mért van rajtam papucs? És melegítő? Nem emlékszem...Basszus, kurvára beverhettem a fejem. Mi történt velem? Mit is csináltam tegnap? Mit is... Valami történt... Tudom, hogy történt valami tegnap, csak...

*A Férfi ránéz a Nőre.*

FÉRFI Veled?

*A Nő bizonytalanul bólint.*

FÉRFI Mért van nálad az a sporttáska? Csak nem...? Szakítottunk?

*A Nő egy pillanatig mereven néz a Férfire, majd láthatóan megkönnyebbülten bólint, és leteszi a sporttáskát. A Férfi hirtelen feláll.*

FÉRFI Ne haragudj, annyira bánt... Biztosan az én hibám, csak...

*A Férfi megszédül, visszahanyatlik. A Nő odafut hozzá, és elkapja, hogy ne essen a kanapé mellé. A Férfi hálásan fogja a kezét.*

FÉRFI Tudom, hogy egy állat vagyok, csak most nem annyira emlékszem, hogy miért. Meg tudsz nekem bocsájtani? ... (*erősen koncentrál)* Te jó ég! Nem jut eszembe a neved!

NŐ Gabi.

Férfi Gabi? Gabi. Valami nagy baj lehet a fejemmel, Annyira idegennek tűnik minden. Még a neved is... Nehogy félre érts, csak semmi nem jut eszembe. Még ez a szerkesztő úr is annyira ismeretlen...

NŐ Semmire nem emlékszel?

FÉRFI Nem! Borzalmas! (*zokogni kezd)*

NŐ Nyugalom! Ez most nem tesz jót.

FÉRFI Segíts! Kérlek, segíts!

NŐ Rendben.

FÉRFI És bocsáss meg, bármiért is, amit... tettem?... vagy mondtam?

*A Nő rövid szünet után határozottan.*

NŐ Is-is. Hozok egy kis vizet, meg bekötöm a fejed...

*A Nő kimegy.*

FÉRFI Papucs. Ez olyan... furcsa...

*A Nő vízzel visszajön, a sporttáskából egészségügyi felszerelést vesz elő, és beköti a Férfi fejét.*

NŐ Csak kortyonként. Lehet, hogy agyrázkódásod van, akkor viszont ki fogod hányni.

FÉRFI Köszönöm. Nem érdemlem meg, mert... Miért is?

NŐ Hagyjuk. Majd később megbeszéljük.

*A Nő beviszi a szobába a sporttáskát.*

FÉRFI Igen. Később... Szerkesztő úr... Szerkesztő? Mi a fenét szerkesztek?

*A nő visszajön.*

NŐ Még mindig azt a szennylapot.

FÉRFI Szennylap?... Nem emlékszem...

NŐ Semmire?

FÉRFI Semmire.

NŐ A Karavics sztori?

FÉRFI Semmi.

NŐ Jónás Gizi?

FÉRFI Semmi.

Nő A...

FÉRFI Ne! ne mondd tovább! Mik ezek?

NŐ A cikkeid. Amiket írtál.

FÉRFI Abba a szennylapba?

NŐ Abba.

FÉRFI Ezért vesztünk össze?

NŐ Is. És nem először.

FÉRFI Nem?

NŐ Nem.

FÉRFI Mert olyanokat írtam?

NŐ Ugyan!

FÉRFI Mondj már valamit! Semmit nem értek az egészből.

NŐ Teljesen mindegy ezekről a kis celebekről mit írsz. De elpocséklod a tehetséged egy ilyen huszadrangú lapnál.

FÉRFI Elpocséklom... tehetségem...?

NŐ Tessék, már megint ugyanott tartunk! Ennyi. Feladom.

*A Nő feláll és indulna, de a Férfi nem engedi.*

FÉRFI Kérlek! Ne menj!

NŐ Mért? Mondd meg, miért? Minden alkalommal ugyanaz a lemez...

FÉRFI Nem, dehogy is...

NŐ Akkor miért ne menjek?

FÉRFI A bírság...

NŐ Csak ennyit tudsz mondani?

FÉRFI Nem, ezt nem én mondtam. Csak az agyrázkódás beszél belőlem. Milyen szennylap?

NŐ Hülyének nézel?

FÉRFI Dehogy! Egyszerűen nem emlékszem... Várj! Elolvasom miket írtam és...

NŐ Na, nekem most lett elegem. Elmegyek.

FÉRFI Miért? Nem értem...

NŐ Tegnap már megbeszéltük. Az ígérted, hogy szakítasz az eddigi életeddel, nem irkálsz többet 90/D-re duzzasztott szilikoncsöcsökről, félredugásokról, hogy ki kivel, mikor, hogyan, hányszor...

FÉRFI De értsd meg! Nem tudom, mit írtam. Értem, és nem változtatok azon, amit megígértem, csak NEM EMLÉKSZEM, MIT KELLENE VÁLTOZTATNOM! Hol a laptopom?

*A Férfi feláll és keresi a laptopot.*

FÉRFI Nem láttad valahol?

*Nő gyorsan végigpásztázza a nappalit, befut a hálóba. Lassan visszajön. Meglepődik.*

FÉRFI Hol lehet? Bent sincs?

NŐ Nincs.

FÉRFI Ez furcsa. És a telefonomat sem látom. Csörgess meg!

NŐ Nem tudlak.

FÉRFI Hogyhogy?

NŐ Lemerült.

FÉRFI Töltsd fel!

NŐ Tudod, hogy rossz a töltőm.

FÉRFI Rossz?

NŐ Ne már! Hetek óta csak bent tudom feltölteni a kollégák töltőjén.

*Férfi gondolkodik.*

FÉRFI Hol? Úgy értem... Jézusom, nem emlékszem, hol dolgozol.

NŐ Nem?

FÉRFI Sajnálom. Ez annyira ciki...

NŐ A munkahelyemen.

FÉRFI De az hol van? Úgy értem, mit is dolgozol?

NŐ Nem vagy vicces. Értem, hogy nem vagy hajlandó elfogadni, hogy a híres szerkesztő mellett csak egy felszolgáló vagyok, de ez így egyszerűen megalázó...

FÉRFI Dehogy is. Tényleg nem emlékszem. Látod, még a saját cikkeimre sem...

NŐ Az jobb is.

FÉRFI Kíváncsivá tettél. Megnézném. Megtaláltad a laptopom?

NŐ Nagy baj lehet ott bent. Két perce beszéltük, hogy nincs sehol.

FÉRFI Mégsem tűnhet csak úgy el...

NŐ Az ajtó nyitva volt, ki tudja...

FÉRFI Gondolod, hogy valaki ellopta? Nézzük meg a tiedén.

NŐ Mégis kell orvos. Az enyém hetek óta a szerelőnél van. Te vitted el...

FÉRFI Lehet, hogy csak a kanapé alá csúszott. Megnéznéd? Nem bírok lehajolni.

*A Nő lehajol, közben a Férfi nézi a fejét.*

NŐ Nincs itt.

FÉRFI Te eddig is vörös voltál?

NŐ Ja, születésem óta.

FÉRFI Nem te mondtad, hogy a vörös nők olyan elbaszottak? Bocsi. Nem tudom mért, de ez ugrott be...

NŐ Feküdj le! Ez elég súlyosnak tűnik.

*A Férfi lefekszik.*

FÉRFI Lehet, hogy keresnek a lapnál...

NŐ Kijárási tilalom van...

FÉRFI Valami cikket emlegettek itt a folyosón. Az volt az érzésem, hogy folytatásos lehet... Hogy a francba folytassam, ha azt sem tudom, mit írtam előtte.

NŐ Nyugodj meg! Most senki nem foglalkozik Karavics elbaszott ötleteivel...

FÉRFI Arról írtam? Legalább ezt tudom. Ki az a Karavics?

NŐ Látod, ezért nem érdemes most rápörögnöd. Akkor, amikor hullanak az emberek, mint a legyek, szerintem senkit nem érdekel egy önjelölt celeb ömlengése saját művészi önmegvalósításáról.

FÉRFI Erről írtam?

NŐ Ja.

FÉRFI Ez elég szarul hangzik.

NŐ Mert szar is.

FÉRFI És az a Jónás...?

NŐ Szánalmas. Tíz éve abból él, hogy celeb. És ezt még fokozni sem tudja...

FÉRFI Figyelj. Komolyan. Írtam olyat, ami... szóval nem ilyen...?

NŐ Szar?

FÉRFI Kegyetlen vagy egy agyrázkódásoshoz.

NŐ Tulajdonképpen...

FÉRFI Igen?

NŐ Volt pár írásod, ami egészen érdekes filozófiai gondolatokat futtatott le, de persze, ezek nem jelentek meg sehol.

FÉRFI Filozófiai gondolatok?

NŐ Olyasmi.

FÉRFI Mért nem jelentettem meg?

NŐ Ennél a szennylapnál?

FÉRFI Nem. valahol. Mit tudom én... egy másik lapnál...

NŐ Megpróbálhattad volna...

FÉRFI Még megpróbálhatom. De ha nincs meg a laptopom…

NŐ A felhőben biztosan megtalálod.

FÉRFI A felhő... Te szerinted mennyit fizetnek ezért...

NŐ Hát nem sokat, az biztos.

FÉRFI Akkor miből élünk meg? Nem lehet, hogy ezért írtam abba a szennylapba...?

NŐ Az elején talán. Aztán elkezdted élvezni, és már nem volt megállás.

FÉRFI Szólhattál volna!

NŐ Szerinted? Nem szóltam? Nem nekem kellett új autó, én ma is tömegközlekedek. Nem én akartam Balira menni, mint ahogy nem is mentem.

FÉRFI Nem? Akkor kivel mentem?

NŐ Természetesen Karaviccsal, hogy minden percéről tájékoztathasd a gondolkodást szennyezőket.

FÉRFI Baszki, de költői vagy! Csak nem bölcsészkarra jártál?

NŐ Ez már mindennek a teteje. Még arra sem emlékszel, hogy filozófiából doktoráltam?

FÉRFI Hogy mi...?

Nő Fejezzük be. Szerintem itt a vége.

FÉRFI Agyrázkódásom van! Minden kiesett.

NŐ Jó. Csak ne kiabálj.

FÉRFI Akkor hogyhogy pincérként...

NŐ Mert megfizetnek?

FÉRFI Álljunk meg egy pillanatra. Az már mennyivel jobb, hogy te sem azt csinálod, amihez értesz, ellenben biztosan naponta férfiak lapogatják a segged, mint az, hogy én egy celeb nyakára járok jól fizetős sztorikért?

NŐ Ha még csak a nyakára járnál!

FÉRFI Neee!

NŐ De.

FÉRFI Neeeeee!

NŐ De!

FÉRFI Soha nem csaltalak meg!

NŐ (*magának*) Végül is... (*hangosan*) De.

FÉRFI Mondjuk, akkor elég szar alak vagyok.

NŐ Ott a pont.

FÉRFI És mikor? Úgy értem... már gondolom, vége...

NŐ Gondolod!

FÉRFI Nem? (*hirtelen*) Ezért akartál elmenni? Pont most? Amikor eldöntöttem, hogy új élet? (*elgondolkodik*) Új élet? Új élet…új élet..

NŐ Beragadt a lemez?

FÉRFI Valami ismerős érzés.... mintha emlékeznék valamire...

NŐ Mire?

FÉRFI Nem tudom. Nem tudom. Ez megőrjít. (f*elpattan és járkálni kezd, belelép egy üvegszilánkba*) Aú! Jézus, ez meg mi? (*Leül a kanapéra, talpát maga felé fordítja, de ahogy lehajol, rosszul lesz.)*

NŐ Várj! Megnézem. *(leguggol elé és óvatosan kihúz egy üvegdarabot a férfi lábából.)* Üvegszilánk.

FÉRFI Hogy a faszba kerül ide egy üvegszilánk...

NŐ Hát nem tőlem...

FÉRFI Üvegszilánk? Üvegszilánk...

NŐ Megint beragadt?

FÉRFI Várj már! Valami összetört...

NŐ Csodás meglátás.

FÉRFI Én törtem össze...

NŐ Az biztos.

FÉRFI Valami dereng... egy kép...

NŐ És?

FÉRFI Nem tudom... valamit összetörtem...mi volt az? Mi volt az?

NŐ Tőlem kérdezed?

FÉRFI Nem tudom. Nincs meg a telefonom?

NŐ Nincs.

FÉRFI Basszus, akkor most mi lesz? Nem tudnak elérni, nem tudok senkit sem felhívni...

NŐ Ez mennyivel másabb, mint, amikor két hétre kivontad magad a forgalomból Balin?

FÉRFI Ez már azért túlzás!

NŐ Mi? Az igazság már csak ilyen.

FÉRFI Túlzás a fejemhez vágni azt, amire nem emlékszem. Ezzel az erővel a fejemhez vághatnád azt is, hogy nem tudom, hol van a házassági anyakönyvi kivonatunk.

NŐ Azt nem teszem.

FÉRFI Köszönöm. Amúgy hol van?

NŐ Most van rá szükséged?

FÉRFI Talán, ha újra megtanulom, mi hol van, gyorsabban múlik ez az emlékezetkiesés. Tudod, mint az alzheimereseknél. Kis cetlik mindenhol...

NŐ Hát én nem fogok cetlizgetni.

FÉRFI (*kissé gyanakodva))* Nem? Miért? Talán te sem tudod?

NŐ (*hirtelen ötlettel*) Nem házasodtunk össze.  Tudod, csendes eljegyzés, meg minden, aztán szépen lassan elfelejtve a folytatás. Mert a partik sokkal izgalmasabbak nélkülem. Mindig mondtad, hogy közértbe nem viszel sört.

FÉRFI Ez durva. De, akkor mért maradtál velem? Csak a szex miatt?

NŐ Mért van az, hogy minden pasas azt hiszi, hogy ász a szexben?

FÉRFI Ezt most ne! Nincs emlékem, hogy védekezzek? Vagy várjál csak...

*A Férfi lassan, nyögésekkel leveszi az ingét. A Nő döbbenten nézi.*

FÉRFI Ellenőrizzük csak le!

Nő Megőrültél? Agyrázkódásod van,

FÉRFI Tudok róla.

NŐ És, ha egy vérrög megakad?

FÉRFI (*egy pillanatra elgondolkodik)* Leszarom. Gyere!

NŐ Mért gondolják a pasik, hogy...

FÉRFI Mindenre megoldás a szex? Mert nekünk az. Igen, ilyen sekélyesek vagyunk ahhoz, hogy utána a legmagasabb szellemi szférákat hasítsuk.

Nő A Karavics sztorira gondolsz?

FÉRFI Jó. Én mindent megpróbáltam. Nem tehetsz felelőssé olyanért, amire nem emlékszem.

NŐ Attól még az is te vagy.

FÉRFI Voltam. De oké. Lássuk csak, miért is volt nekem olyan nagy szükségem valakire, aki jobban elfogad? Te jössz.

NŐ Fogalmam sincs. Ezt az előző magadtól kérdezd. Bár, ha azt vesszük alapul, hogy ti, mint ragadozók, mindig új prédát kerestek, akkor mindegy is...

FÉRFI Ezek csak általánosságok. Hol vagyok ebben én?

NŐ Hol? Hol? Hagyjuk. Ezért is gondoltam, hogy jobb, ha elmegyek. Elegem van ezekből a vége-hossza nincs beszélgetésekből. Hogy nem jó, amit főztem, hogy nem tetszik a munkám, hogy utálod a parfümömet...

FÉRFI Ez nem igaz. Kifejezetten jól áll.

NŐ Mert te vetted!

FÉRFI Igen? Igen. Az a szőke bige volt a dobozán. Ugye?

NŐ A dobozát nem láttam...

FÉRFI Hogyhogy nem láttad? Dobozban adtam.

NŐ (*zavartan*) Úgy értem, hogy nem emlékszem a dobozára. Mért, te emlékszel az alsógatyáid dobozára?

FÉRFI Még szép! Miután csak egyféle alsót vagyok hajlandó felvenni, az beleégett a retinámba! Amúgy is te szoktad venni, nem?

NŐ De?

FÉRFI És? Mi van rajta?

NŐ Mittom én!

FÉRFI Hét év alatt legalább 500 gatyát hordtam. Kizárt, hogy nem emlékszel!

NŐ Hét év?

FÉRFI Mért? Nem hét?

NŐ De...

FÉRFI Akkor? Hogyhogy nem emlékszel?

NŐ Ilyen a rutin.

FÉRFI Milyen rutin? Azonnal mondd meg, mi van az alsógatyám dobozán!

NŐ Igenis drágám, amint te is elmondod, mikor találkoztál utoljára Karaviccsal.

FÉRFI Nekem van agyrázkódásom!

NŐ Nekem meg rutinom.

*Csengetnek. A Nő a Férfire néz. A Férfi feláll, és az ajtóhoz biceg. A Gondnok karja nyúl be, kezében egy darab szájmaszk.*

GONDNOK Üdvözlöm, szerkesztő úr. Remélem már jobban van. Csak ezt akarom beadni.

FÉRFI Jöjjön be!

*A Férfi elindul a kanapé felé erősen sántikálva. Gondnok a fejét bedugja az ajtón.*

GONDNOK Lebénult?

FÉRFI Ki?

GONDNOK Hát a szerkesztő úr! Mégis hívni kellene a mentőket. Az egyik unokabátyám pont így bénult le. Jó, nem pont így, mert ugye ő a tyúklétráról esett le a téglarakásra. De neki sem volt először semmi baja, csak fájt a feje rohadtul, aztán már reggel nem bírt kikelni az ágyból.

FÉRFI Ne fesse az ördögöt a falra... Józsi! Kutya bajom, csak beleléptem egy szilánkba.

GONDNOK Hát az elég veszélyes. A szilánkról jut eszembe... tudja a szemetestárolóba csak úgy ledobta azt a zsák szemetet. Jó, persze, értem, hiszem elájult, de ugye így nem került be a tárolóba. Namármost az lenne a kérdésem... hát szóval, hogy nem kell abból semmi a szerkesztő úrnak, mer akkor beledobnám a kukába, hogy mégse legyen már csak úgy ott mellette. Tudja akkor soha nem fogják elvinni... meg hát így járvány idején azért jó lenne megszabadulni a szemetektől....

FÉRFI Megtenné? Annyira hálás lennék, mert kimenni még csak-csak, de felemelni, és bedobni...

GONDNOK Akkor mehet minden bele?

FÉRFI Persze. Gondolom, azért szemét...

GONDNOK Gondolom én is. Kezit csókolom. Látom vendég van, nem is zavarok tovább.

FÉRFI Dehogy vend...

NŐ Igen, köszönjük, az jó lesz. Szükségünk lenne egy kis pihenésre.

GONDNOK Na, az most aztán meglesz. Úgy hallottam, hetekig fog tartani ez a kijárási tilalom.

FÉRFI Az képtelenség? Akkor mit fogok csinálni?

GONDNOK Valami online térben van most mindenki. Én is megnézem, milyen az a tér? Gondolom, a szerkesztő úr már ismeri. Milyen?

FÉRFI Mi milyen?

GONDNOK Az onlájn tér…

FÉRFI Hát online.

GONDNOK Jó, de van ott is valami szoba, meg ilyesmi. Hallottam, hogy a gyerekek ezekben hancúroznak...

FÉRFI Igen, olyan chatszoba. Ahol beszélgetni lehet másokkal.

GONDNOK Igen. Ezt mondták. És hol lehet bemenni, van valami ajtaja?

FÉRFI Adja ide a telefonját, megmutatom.

GONDNOK Oppárdon, még nem adtam oda a maszkot.

FÉRFI Minek?

GONDNOK Hát a karantén miatt. Ja, meg hogy kiderült, van a házban is fertőzött, most mindenkinek kötelező maszkot viselni.

FÉRFI Ez őrület

GONDNOK Ja. De meg lehet szokni. Kicsit büdös egy idő után.

FÉRFI Akkor? Idehozza? Nem akarok sántikálni,

GONDNOK Nem lehet.

FÉRFI Mért?

GONDNOK Nem mehetek két méternél közelebb. De leteszem ide a padlóra és, ha a kedves hölgy kinyitja az ablakot, akkor a huzat pont odarepíti a szerkesztő úrhoz.

FÉRFI Milyen kedves hölgy?

GONDNOK (*suttogva*) Hát a vendége.

FÉRFI Ő nem a vendégem, ő a...

NŐ Jaj, mit kell ezen annyit szarakodni.

*A nő odamegy a Gondnokhoz, és kiveszi a kezéből a maszkot. Odaadja a Férfinek.*

GONDNOK Micsoda asszony!

FÉRFI És a másik?

GONDNOK Milyen másik? Csak egy jár.

FÉRFI Ember! Ketten vagyunk.

GONDNOK Ja, kérem, ez a magánügye.

FÉRFI Már hogy lenne a magánügyem? Ketten vagyunk, kettő jár.

GONDNOK Ezt rosszul tetszik tudni. Minden lakásba annyi jár, ahányan be vannak oda jelentve. A szerkesztő úr egyedül van bejelentve a lakásba. Bár érdekes gondolat, hogy aki a karantén kiírásának idején itt tartózkodik, vajon elhagyhatja-e a házat. Ennek utána kell járnom... még benézek, szerkesztő úr.

*A Gondnok elmegy, becsukja az ajtót.*

*A Nő gyors pillantást vet a Férfire, aki lassan felé fordul. A nő, hogy elleplezze a bizonytalanságát, gyors takarításba kezd.*

NŐ Akkor úgy néz ki, tényleg nem mehetünk egy ideig ki.

FÉRFI Hallottad?

Nő Igen. Pont azt mondom.

FÉRFI Nem. Te nem azt mondod.

NŐ Drágám, ne célozgass! Mondd ki, mire gondolsz.

FÉRFI Hogy nem vagy bejelentve a lakásba.

NŐ Ezt, hogy érted? *(hirtelen vált, támadóan lép fel)* Ez, hogy érted? Nem jelentettél be a lakásunkba? Mégis, hogy tudtad ezt elérni? Erre használod azokat a híres kapcsolataidat?

FÉRFI (*hirtelen megszeppenve*) Nem értem. Biztos, csak valamit elnézett az a benga állat. Én biztos bejelentettelek... vagy nem? Drágám? Ki vette a lakást?

NŐ Mégis, mit gondolsz?

FÉRFI Én?

NŐ Csak szeretted volna! Akkor még nem is kerestél szinte semmit. Én tartottalak el, hogy írhasd azokat a magas eszméket...

FÉRFI Amik nem jelentek meg....

NŐ Igen, amik aztán nem jelentek meg. Három műszakban dolgoztam, hogy összeszedjem a pénzt a lakásra... te vetted! Szép!

FÉRFI Ne haragudj, az agyrázkódásom.

NŐ Próbálok nem haragudni. Csinálok valami levest.

*A Nő kimegy. A Férfi feláll, és a komód fiókjait kezdi átnézni. Egyre kapkodóbban nézi az iratokat. A zajra bejön a nő.*

NŐ Mit csinálsz?

FÉRFI *(zavartan)* A telefonomat keresem.

NŐ A komódban?

FÉRFI (*idegesen)* Mindenhol. Nem tűnhetett csak úgy el!

Nő Soha nem teszed a komódba. Mindig nálad van, hogy elérhessen… a tudod ki...

FÉRFI Mert dolgozom. Persze, hogy mindig nálam van. És ne kombinálj. Annak már vége.

NŐ Ha te mondod! Feküdj vissza, mindjárt kész a leves.

*A Férfi engedelmesen visszafekszik, majd, felül, lenéz a kanapé alá, nagyot nyög. Hátradől, és a lábát felteszi a dohányzóasztalra. Nő bejön, kezében gőzölög a leves.*

NŐ Vedd le a lábad az asztalról!

FÉRFI Ez milyen leves?

NŐ Zacskós. Milyen lenne ennyi idő alatt?

FÉRFI Utálom a zacskós levest.

NŐ Akkor csinálj jobbat!

FÉRFI *(undorral)* Nem tudnál összeütni valamit?

NŐ Mégis mire gondoltál?

FÉRFI Mit tudom én. Ami van itthon. Gondolom, bevásároltál, nem?

NŐ Nem.

FÉRFI Ez a te dolgod! Én egész nap robotolok, mikor vennék kaját?

NŐ *(gondolkodik, majd rávágja)* Én meg nem terveztem, hogy itt maradok.

FÉRFI Igaz is. Akkor? Csak ez van?

NŐ Úgy tűnik.

*A Férfi erőt vesz magán és kanalazni kezdi a levest.*

FÉRFI Végül is, nem olyan rossz.

*szünet*

FÉRFI Neked nem furcsa, hogy minden papír eltűnt. Még egy rohadt számlát se találtam.

NŐ Talán a betörő vitte el.

FÉRFI Minek egy betörőnek a villanyszámlám?

NŐ Biztosan befizeti. Hülyeséget kérdezel. Inkább azt mondd meg, miért hagytad nyitva az ajtót?

FÉRFI Honnan veszed, hogy én hagytam nyitva? Soha nem szoktam nyitva hagyni. Egyébként is szeretek mindent becsukni.

NŐ Akkor a fogkrémet, a szennyestartót, a majonéz tetejét is én hagyom nyitva állandóan?

FÉRFI Megváltoztam.

NŐ Még túl friss. Hiszem, ha látom.

*szünet*

FÉRFI Téged nem zavar, hogy nem vagy bejelentve?

NŐ Csak valamit elnéztek. Szépen lennénk, ha a saját lakásomba...

FÉRFI A lakásunkba, nem?

NŐ Jó. A lakásunkba nem lennék bejelentve. Végül is én kerestem meg rá a pénzt.

FÉRFI Azért én is beletettem, nem?

NŐ (*gondolkodik)* A bútorokat. Igen.

FÉRFI Az is minőségi cucc.

NŐ Már akinek.

FÉRFI Mire gondolsz? Ez a komód egy... egy... elég míves darab.

NŐ Fogjuk rá.

FÉRFI Ezzel mit akarsz mondani?

NŐ Semmit. Csak nem illik ide. Te ragaszkodtál hozzá.

FÉRFI Nem tudom miért. Most, ahogy nézem, már nem tűnik olyan idevalónak. Egyáltalán nem megy a hajad színéhez.

NŐ Pont ezt mondtam én is.

FÉRFI Akkor dobjuk ki.

NŐ Majd a karantén végén. Most még ki se vihetjük.

FÉRFI Az igaz. De a többi azért elég jó, nem?

NŐ Ha anyád lakna itt, akkor igen.

FÉRFI Anyám? Valami bajod van anyámmal?

NŐP Már hogy lenne? Amikor te vagy az imádott kicsi fia, akinek mindenben igaza van.

FÉRFI Ez gúny? Ugye most gúnyolódtál.

NŐ Inkább szarkasztikus voltam. Ha még megvan, mit jelent...

FÉRFI Meg. És mi a helyzet a te anyáddal?

NŐ Ez szemét húzás volt.

FÉRFI Mért? Csak te anyázhatsz?

NŐ Először is: nem anyáztam. Másodszor, te is tudod, hogy anyám meghalt.

FÉRFI Részvétem. Mikor is?

NŐ Hat éve*. (hirtelen ötlettel*) Az örökségem is ebben a lakásban van.

*szünet*

FÉRFI Mit fogunk csinálni?

NŐ Mikor?

FÉRFI Hát most, a karantén alatt. Nekem ellopták a laptopom, a telefonom...

NŐ A számláidat...

FÉRFI Számláinkat. De ez lényegtelen. El vagyunk zárva a világtól.

NŐ Pont mint...

FÉRFI Hagyd már abba Balit!

NŐ Nem azt akartam mondani. Pont úgy, mint a kapcsolatunk elején.

FÉRFI Mert? Akkor is karantén volt?

NŐ Ekkora agyrázkódás nincs. Nem, nem volt karantén. hacsak nem nevezzük a szerelmet egy óriási karanténnak, ahonnan sehova nem mozdulhatsz ki, ami eleinte annyira boldoggá tesz, hogy mindent másként látsz... aztán

FÉRFI Egyre idegesebbé, hogy semmit sem látsz.

NŐ Baszott romantikus vagy.

FÉRFI Inkább elbaszott romantikus.  És?... nálunk ez, hogy zajlott? Elbújtunk a világ elől, nem vettük fel a telefont, csak egymás szemére kocsonyásodtunk...

NŐ Tényleg elbaszott vagy. Ezt adtad be mindenkinek?

FÉRFI Gondolom. (*ingerülten*) De NEM EMLÉKSZEM!

NŐ Hát igen, ilyesmi volt nagyjából fél napig. Azt nem állítom, hogy nem nézted meg a telefonod ez alatt az idő alatt, de legalább le volt halkítva.

FÉRFI És én nem vagyok romantikus?

NŐ Mondom fél napig. Aztán valahogy visszatért a csengőhang. Jó élesen, minden helyzetbe bumm bele! Az volt csak a romantika.

FÉRFI Mi volt a csengőhang? Akkor....

NŐ A csengőhang?

FÉRFI Az.

NŐ Tarzanüvöltés.

FÉRFI És én nem voltam romantikus? Amikor Jane megszerzését kürtöltem világgá!

NŐ Neked elment az eszed.

*Csöngetnek*

*A Férfi ránéz a Nőre és jelzi, hogy nyisson ajtót. A Nő vonakodva ajtót nyit. A Gondnok áll az ajtótól legalább két méterre.*

GONDNOK Szóval megkérdeztem és az a helyzet, hogy az, aki a karantén alatt a házban tartózkodott... Ja, nem jól mondom. Szóval, aki a fertőzés megállapításakor...

FÉRFI Nem jönne közelebb? Alig hallom.

GONDNOK Amennyiben a vendége hajlandó lenne beljebb lépni, hogy a közegészségügyileg megszabott legalább 1,5-2 méteres távolság fennálljon közöttünk...

NŐ Jöjjön be!

GONDNOK Szóval, aki a fertőzés megállapításakor a fertőzött épületben és annak légterében tartózkodott, a járványügyi rendelet szerint köteles ennek feloldását azon a helyen megvárni, egyébként további fertőzés kockázatát hordozza. Volt még valami, de ez a lényeg. A szerkesztő úr vend...

NŐ Most azonnal fejezze be!

GONDNOK Én befejezem, kérem. Nem gondoltam, hogy ennyire zavarja, a pontos tájékoztatás. Amúgy is a szerkesztő úrral van beszédem.

FÉRFI Igen?

GONDNOK A szerkesztő úr azt ígérte, hogy megmutatja azt az ajtót, amin az onlájn térbe be lehet menni. Bedobok egy gumikesztyűt a szerkesztő úrnak, és kérem, hogy nagyon koncentráljon, mert ha leesik a földre, akkor már komplett veszélyforrássá válik, és sajnos már nincs több belőle. Akkor dobhatom?

*A Férfi ránéz a Gondnokra, mire a Gondnok hirtelen kihátrál az ajtó elé.*

GONDNOK Szerkesztő úr kérem, a szerkesztő úron nincs maszk, aminek a viselése lakáson kívül és vagy idegen ember jelenlétében kötelező. Kérem a szerkesztő urat, hogy vegye fel a maszkot és akkor én is be tudok lépni a szobába.

FÉRFI Jóska, ez marhaság. Az előbb még a folyosón beszéltünk.

GONDNOK Az még a fertőződés kiderülése előtt volt.

FÉRFI És gondolja, hogy akkor nem volt fertőzött a ház, vagy a házban valaki?

GONDNOK Gondolom, kérem. Igen. A mai technika minden képes kimutatni. Én igenis azt gondolom, hogy akkor még csak elővigyázatosság volt, most meg már veszély.

FÉRFI Értem. Lehet tudni, hogy ki a fertőzött?

GONDNOK Lehet. Csak mi nem tudjuk. De, akik az egész vírust elterjesztették, azok pontosan tudják. De ezt a szerkesztő úr pontosan tudja, hiszen a maguk lapjában olvastam.

FÉRFI A mi lapunkban?

GONDNOK Abban hát! A Karavics volt az egyik ügynök, aki behozta az országba.

FÉRFI Milyen lap ez, amit maga olvas?

NŐ Szennylap. Ugorjunk!

*A nő a Férfi felé fordulva jelez, hogy dobják már ki a Gondnokot.*

FÉRFI Rendben. Felveszem a maszkot, és akkor adja ide a telefonját, megnézem, mit tehetek.

*A Férfi arca elé köti a maszkot, és kinyújtja a kezét a telefonért.*

*A Gondnok elővesz egy centimétert, és próbálja kimérni a két méter távolságot.*

GONDNOK Ne haragudjon szerkesztő úr, de nem tudom odaadni, túl messze van.

FÉRFI Ne vacakoljon már, csak hozza ide!

GONDNOK Nem tehetem. maga kiemelt kockázati tényező, hiszen gyakran jár külföldön.

NŐ Nem mindegy? Ha már a Karavics amúgy is behozta azt a nyomorult vírust?

GONDNOK Nem. Többféle van és, ha keresztezve mutálnak, akkor biztos a halál. Nem kockáztathatok.

NŐ Adja ide, odaviszem.

GONDNOK Dehát maga a legnagyobb kockázati tény.

NŐ Mégis miért? Nem járok külföldre...

GONDNOK Hát oda nem, csak magához megy a külföld, meg a sok bevándorló!

NŐ Ezt meg honnan veszi?

GONDNOK Tudom, amit tudok. Azért én az „A” generációban születtem, azért még nem estem a fejem lágyára.

FÉRFI „A” generáció? Az meg mi?

GONDNOK A Beatles előtti. A Nagy Generáció! Úgy ám. Mi már végigéltünk egyet meg kettőt. Mi kibírtuk a hippikorszakot, a rockkorszakot a punkkorszakot, a szénanáthát...

NŐ Hogy jön ide a szénanátha?

GONDNOK A pollenekkel, kedves hölgyem, a pollenekkel, és a kemtréllel (chem trail), amivel módszeresen ölik az embereket. Mert az hiszik, hülyék vagyunk. Ebben a világban, amikor minden azonnal olvasható mert fent van a neten!

FÉRFI Jó, akkor csak mutassa fel azt a telefont és, megmondom, mit csináljon.

GONDNOK Mutatom.

*Magasra emeli a "nagyimobilt", aminek hatalma kijelzőjén csak számok láthatók.*

FÉRFI Ezen nincs net.

GONDNOK Hát persze, hogy nincs. Különben lehallgatnának minket. Mondtam, hogy nem estünk a fejünk lágyára... Különösen én nem. Ilyen állásban nem is lehet. Az embernek ébernek kell maradnia. Kiskegyedről is azért tudok olyan sok mindent. Tudja szerkesztő úr, én alig alszok. Így aztán mindenről tudok. Látom, amikor a hölgy távozik délután, és aztán nemsoká érkezik is a szerkesztő úr haza. Aztán délelőtt, amikor a szerkesztő úr elindul, nemsokára megérkezik a hölgy is. Minden csodás pontossággal működik, kivétel a lift. De az ugye nem az én hatásköröm...

FÉRFI Várjunk csak! Hogy is van az a távozás, érkezés....

NŐ Hát köszönjük a tájékoztatást. Majd utána nézek annak a bejelentésnek is. Viszontlátásra.

*A Nő a Gondnokra csukja az ajtót. Kintről még hallatszik a Gondok elhaló mondata.*

GONDNOK Fölösleges, az pontosan tudható, ki van bejelentve egy lakásba és ki nem.

FÉRFI Hogy is mondta? Amikor én hazajövök addigra te már nem vagy itthon, és amikor én elmegyek, utánam megérkezel. Ez brilliáns! Mégis mikor találkozunk???

NŐ Most mért kapod fel a vizet. Ezt akartad nem?

FÉRFI Akarta a fene. Nem is tudtam róla.

NŐ Mert elfelejtetted. Agyrázkódásod van, nem emlékszel? Amúgy pont erre vágytál. Legyen tered, legyen szabadságod, senki ne ugasson bele, mikor mit, kivel, hogyan...

FÉRFI Elég. Erről írok. Legalábbis úgy tudom. De én nem így akarok élni.

NŐÓ Ez szép. Mégis kezdesz megváltozni.

FÉRFI Gondolod?

NŐ Hát! Hiányolni kezdtél.

FÉRFI Nem ezt érzem....

NŐ Nem? Akkor mit.

FÉRFI Nagy kérdőjeleket. Itt valami nincs rendben. Nem vagy bejelentve, gyakorlatilag soha nem találkoztunk... lehet, hogy mi soha nem találkoztunk?

NŐ Ezt, hogy érted?

FÉRFI Pontosan.

NŐ *(gondolkodik)* Mennyire?

FÉRFI Mit mennyire?

NŐ Mennyire pontosan érted?

FÉRFI Halálpontosan.

NŐ Hát...ö..., valóban nem találkoztunk... sokat...

FÉRFI Mennyire nem sokat?

NŐ Mondjuk úgy, keveset...?

FÉRFI Ismerjük egymást egyáltalán?

NŐ Én már egy kicsit ismerlek...

FÉRFI Mi?!

NŐ Na, jó. Nem ismerjük egymást. Így megfelel?

FÉRFI De akkor mégis, hogy kerülték ide?

NŐ Nyitva hagytad az ajtót...

FÉRFI Most? Úgy értem ma?

NŐ Dehogy! Két hónappal ezelőtt.

FÉRFI És?

NŐ És? Besétáltam. nem volt itt senki, gondoltam lefürdök...

FÉRFI Állj! Honnan? Úgy értem, honnan jöttél, hogy besétálva lefürödjél? Valami tanyáról?

NŐ Nem. Csak a szomszéd házból. Kirakott a tulaj, mert nem tudtam fizetni az albérletet. Mióta bevezették a karantént a szórakozóhelyeknek lőttek. Csak fél állásban feketén éjjel tudtam dolgozni. csakhogy nem volt hova mennem, és akkor megtaláltam a nyitott ajtót...

FÉRFI Oké. Megfürödtél. És?

NŐ Hát... elaludtam... csak egy kicsit, mert felébredtem, amikor hazajöttél.

FÉRFI És?

NŐ Biztosan hallani akarod a folytatást. Eléggé bizalmas.

FÉRFI Hogy mi? Bizalmas? Az én magánéletem magamnak?

NŐ Végül is igaz. Szóval beugrottam az ágyad alá és...

FÉRFI Karaviccsal voltam?

NŐ Nos, látni nem láttam, de ahogy beszélt, minden kételyemet eloszlatta. Szóval akkor bezuhantatok az ágyba, ami rohadt kellemetlenül érintett...

FÉRFI Gondolom. Az ágy alatti rész, nem erre van kitalálva...

NŐ Ja, nem úgy. Annyira ugráltál, hogy minden por egyfolytában az orromba szállt, és miután nem igen szoktál takarítani, én meg ugye szénanáthás vagyok, eléggé szenvedtem az éjszakai próbálkozást.

FÉRFI Egy pillanat. Milyen próbálkozást?

NŐ Hát azt, ami ott történt nem igen lehet másnak nevezni.

FÉRFI Ez azért övön aluli...

NŐ Hát ott lett volna, ha... lett volna. de mindegy is, mert aztán délelőtt elmentetek, én meg alaposan kitakarítottam, hogy legközelebb ne kelljen fulladoznom.

FÉRFI Mi??? Hogy legközelebb???

NŐ Nos igen... mert úgy gondoltam, hogy még ez is jobb, mint kint a mínuszok. Aznap nem mentem sehova, mert kulcsot kellett szereznem, hogy szabadon járkálhassak. Így éjjel elvittem a kulcsot másoltatni és másnaptól kezdve itt laktam.

FÉRFI Hogy nem vettem észre?

NŐ Ezt hívjuk plátói kérdésnek. Még a Karavicsnak is feltűnt a tisztaság és a visszacsavart kupakok. Sót! Amin majdnem lebuktam az a hajszálak a zuhanyban.

FÉRFI Karavics kiszúrta?

NŐ Annyira tudom, hogy egészen másra gondolunk!

FÉRFI Karavics kiszúrta a vörös hajszálaidat.

NŐ Téves riasztás! Karavics kiszúrta, hogy lemegy a víz a lefolyóban és nem dugítják el az ő fekete hajszálai.

FÉRFI Nem értem a nőket, hogy a faszba tudnak ilyeneket felfedezni.

NŐ Nem lep meg.

FÉRFI És azóta?

NŐ Minden ment, mint a karikacsapás a mai reggelig, amikor nyitva találtam az ajtót és te agyrázkódással bezuhantál a kanapéra. Ó, régi szép idők.

FÉRFI Akkor te dugtad el a laptopomat és a telefonomat.

NŐ Kikérem magamnak. ha meglennének, már rég minden visszaállt volna a régi rendbe. Az a helyzet, hogy azokat lehet, hogy tényleg ellopták. Vagy esetleg kidobtad.

FÉRFI Ennyire nem lehetek agyalágyult.

NŐ Mondjuk ez még a fejbeverés előtt volt... Jó, akkor segítek. Karavics tegnap berágott rád. Azt hiszem valami nem annyira volt neki... szóval nem volt jó a szex és szakítani akart. Erre te rinyálni kezdtél...

FÉRFI Rágalom. Én soha... jó, lehet, hogy fáradt voltam, és tényleg nem ... szóval érted, de soha nem rinyálok.

NŐ Oké. Szóval valami olyasmért esedezték, hogy ne legyen vége, ő meg nem válaszolt, amire te rámondtál valamit a rögzítőjére, amire ő visszaírt valamit különböző emotikonokkal a facee-n, stb., stb., míg végül elaludtál. Szerintem valami még történhetett reggel.

FÉRFI Nem emlékszem. Az általad említett levélváltás oké, de a reggel?

NŐ Éjjel, bár kissé alkoholos állapotban, de megjegyezted, hogy reggel biztosan széttöröd ezeket a szar kütyüket.

FÉRFI Bassza meg! Bassza meg! A szemét!!!

NŐ Valamint a fényképét is.

FÉRFI Az üvegszilánk. Bassza meg! Tényleg széttörtem. És kidobtam a szemétbe... És a parfüm?

NŐ Karavics itt hagyta…

*Szünet*

NŐ Majd a felhő...

FÉRFI Majd a felhő... Megesszük a maradék levest?

NŐ Ha megmelegíted?

FÉRFI Melegítsd meg, lécci, csak a lábam miatt.

NŐ *(sóhajt)* Rendben.

*Kimegy és a Férfi felteszi a lábát az asztalra.*

NŐ Vedd le a lábad!

FÉRFI (*leveszi*) Egyre jobb az illata!

NŐ Azért ne túlozz!

FÉRFI Egész jól összeszoktunk, így a karantán idején.

NŐ Már majdnem olyan, mint egy házasság.

FÉRFI Hát azért nem...

NŐ Miért?

FÉRFI Mert azt szokás elhálni.

NŐ Mondd még egyszer!

FÉRFI Szokás elhálni…

NŐ Irtó szexi…

FÉRFI Nászágyunkat maszkokkal díszítém...

NŐ Jó, azért nem kell túlozni!

FÉRFI Hol van ebben a túlzás.

NŐ Milyen maszkokkal. Kettőnknek van egy.

*Sötét*

2020